b'\n_START_ARTICLE_\nDvinaris cheminis ginklas\n_START_PARAGRAPH_\nDvinaris cheminis ginklas (angl. binary chemical weapon)\xc2\xa0\xe2\x80\x93 cheminis ginklas, kuriame veiklioji med\xc5\xbeiaga susidaro tik ginkl\xc4\x85 naudojant. Iki tol cheminiame \xc5\xa1audmenyje ar kovin\xc4\x97s nuodingosios med\xc5\xbeiagos pur\xc5\xa1kimo \xc4\xafrenginyje b\xc5\xabna du atskirti netoksi\xc5\xa1ki ar ma\xc5\xbeai toksi\xc5\xa1ki pirmtakai. Tod\xc4\x97l saugomas ir gabenamas cheminis ginklas b\xc5\xabna \xc5\xbeymiai saugesnis. Pasibaigus cheminio ginklo laikymo trukmei dvinar\xc4\xaf ginkl\xc4\x85 galima saugiai ir gana paprastai i\xc5\xa1ardyti ir utilizuoti._NEWLINE_I\xc5\xa1\xc5\xa1ovus ar kitaip paleidus \xc5\xa1audmen\xc4\xaf jame suyra dvi kapsul\xc4\x97s su pirmtakais. Skryd\xc5\xbeio metu cheminis artilerijos sviedinys sukasi ir pirmtakai sumai\xc5\xa1omi, d\xc4\x97l ko jie spar\xc4\x8diai reaguoja ir sudaro jau galutin\xc4\x99 veikli\xc4\x85j\xc4\x85 med\xc5\xbeiag\xc4\x85. Pasiekus taikin\xc4\xaf sprogsta cheminio \xc5\xa1audmens i\xc5\xa1metamasis u\xc5\xbetaisas, kuris aerozolizuoja ir i\xc5\xa1sklaido veikli\xc4\x85j\xc4\x85 med\xc5\xbeiag\xc4\x85._NEWLINE_Dvinarius cheminius ginklus ir juose naudojamus pirmtakus pri\xc5\xbei\xc5\xabri cheminio ginklo konvencija.\n_START_SECTION_\nPavyzdys\n_START_PARAGRAPH_\nDvinario cheminio \xc5\xa1audmens pavyzdys yra JAV cheminis artilerijos sviedinys M687. Jo viduje yra metilfosfonilo difluoridas (karinis kodas DF) ir izopropilo alkoholio bei izopropilamino mi\xc5\xa1inys, atskirti pertvara. \xc5\xa0\xc5\xabvio metu perkrova suardo pertvar\xc4\x85, sukimasis sumai\xc5\xa1o pirmtak\xc5\xb3 mi\xc5\xa1in\xc4\xaf, i\xc5\xa1 kurio susidaro nervus paraly\xc5\xbeiuojan\xc4\x8dios dujos zarinas.'